Pratili smo tijekom cijele subote spektakularan zaron do dna imotskog Crvenog jezera, prvi u povijesti. Danas, pak, zahvaljujući francuskim kolegama donosimo ekskluzivne snimke iz njegovih dubina. Vidljivost je zapanjujuća.







Povijesni zaron francuskog ronioca Frederica Swierczynskog trajao je nešto više od tri sata. Na putu do dna zastrašujuć je pritisak na tijelo. Temperatura na dnu je samo pet stupnjeva. No ničeg drugog strašnog u jezeru nema - iako imotske legende govore o oholom bogatašu Gavanu i ženi mu Gavanici koje je zemlja ovdje zajedno s dvorima progutala.



Umjesto Gavanova blaga, pronađene su ribe i račići, za koje se nije znalo da žive u jezeru, i ulovljena dosad najduža endemska riba gaovica. Sunčeve zrake dopiru do sto metara dubine. No, ni one ni brojni reflektori nisu osvijetlili savezničke avione koji bi trebali biti u jezeru.



Mještani su gromoglasnim pljeskom ispratili ovaj podvig, a mi vam donosimo ekskluzivne snimke iz dubina.